**Molėtų rajono savivaldybės taryba**

**SPRENDIMAS**

**DĖL AUTOMOBILINIŲ PARDUOTUVIŲ, IŠ KURIŲ APTARNAUJAMI Molėtų RAJONO SAVIVALDYBĖS TERITORIJOJE ESANČIŲ KAIMŲ IR MIESTELIŲ GYVENTOJAI, MAŽMENINĖS PREKYBOS ALKOHOLINIAIS GĖRIMAIS IR TABAKO GAMINIAIS TVARKOS APRAŠO PATVIRTINIMO**

2015 m. gruodžio    d. Nr.

Molėtai

**Projektas**

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos alkoholio kontrolės įstatymo 18 straipsnio 1 dalies 2 punktu ir 30 straipsniu, Lietuvos Respublikos tabako, tabako gaminių ir su jais susijusių gaminių kontrolės įstatymo 11 straipsnio 3 dalimi,

Molėtų rajono  savivaldybės  taryba  n u s p r e n d ž  i a patvirtinti automobilinių parduotuvių, iš kurių aptarnaujami Molėtų rajono savivaldybės teritorijoje esančių kaimų ir miestelių gyventojai, mažmeninės prekybos alkoholiniais gėrimais ir tabako gaminiais tvarkos aprašą (pridedama).

Savivaldybės meras

Parengė

Aldona Rusteikienė

Turto skyriaus vedėja

PATVIRTINTA

Molėtų rajono savivaldybės tarybos

2015 m. gruodžio d. sprendimu Nr.

**AUTOMOBILINIŲ PARDUOTUVIŲ, IŠ KURIŲ APTARNAUJAMI MOLĖTŲ RAJONO SAVIVALDYBĖS TERITORIJOJE ESANČIŲ KAIMŲ IR (AR) MIESTELIŲ GYVENTOJAI, MAŽMENINĖS PREKYBOS ALKOHOLINIAIS GĖRIMAIS IR TABAKO GAMINIAIS TVARKOS APRAŠAS**

**I SKYRIUS**

**BENDROSIOS  NUOSTATOS**

1. Automobilinių parduotuvių, iš kurių aptarnaujami Molėtų rajono savivaldybės teritorijoje esančių kaimų ir miestelių gyventojai, mažmeninės prekybos alkoholiniais gėrimais ir tabako gaminiais tvarkos aprašas (toliau – Aprašas)  nustato automobilinių parduotuvių, iš kurių aptarnaujami Molėtų rajono savivaldybės teritorijoje esančių kaimų ir miestelių gyventojai, alumi, alaus mišiniais su nealkoholiniais gėrimais, natūralios fermentacijos sidru, kurių tūrinė etilo alkoholio koncentracija neviršija 7,5 procento (toliau – alumi, alaus mišiniais ir sidru, ir tabako gaminiais, tvarką.

2. Automobilinė parduotuvė – registruota transporto priemonė, įrengta kaip maisto ir ne maisto prekių pardavimo vieta, iš kurios rajono Savivaldybės tarybos nustatyta tvarka aptarnaujami miestelių ir kaimų gyventojai. Ši ir kitos Apraše vartojamos sąvokos atitinka Lietuvos Respublikos alkoholio kontrolės įstatyme, Lietuvos Respublikos tabako, tabako gaminių ir su jais susijusių gaminių kontrolės įstatyme, Lietuvos Respublikos Vyriausybės patvirtintose Didmeninės ir mažmeninės prekybos alkoholio produktais licencijavimo taisyklėse ir Lietuvos Respublikos Vyriausybės patvirtintose Didmeninės ir mažmeninės prekybos tabako gaminiais licencijavimo taisyklėse nurodytas sąvokas.

3. Iš automobilinių parduotuvių mažmeninę prekybą alumi, alaus mišiniais ir sidru, ir tabako gaminiais gali vykdyti tik įmonės, turinčios licencijas, išduotas Molėtų rajono savivaldybės administracijos direktoriaus, vadovaujantis Lietuvos Respublikos alkoholio kontrolės įstatymu, Lietuvos Respublikos tabako, tabako gaminių ir su jais susijusių gaminių kontrolės įstatymu, Lietuvos Respublikos Vyriausybės 2004 m. gegužės 20 d. nutarimu Nr. 618 „Dėl didmeninės ir mažmeninės prekybos alkoholio produktais licencijavimo taisyklių patvirtinimo“, 2012 m. gruodžio 5 d. nutarimu Nr. 1450 „Dėl didmeninės ir mažmeninės prekybos tabako gaminiais licencijavimo taisyklių patvirtinimo ir kai kurių Lietuvos Respublikos Vyriausybės nutarimų pripažinimo netekusiais galios“.

4. Įmonė,  turinti Molėtų rajono savivaldybės administracijos direktoriaus išduotą (-as) licenciją (-as) verstis mažmenine prekyba alumi, alaus mišiniais ir sidru, ir (ar) licenciją (-as) verstis mažmenine prekyba tabako gaminiais iš automobilinių parduotuvių, gali aptarnauti tik Molėtų rajono savivaldybės teritorijoje esančių kaimų ir (ar) miestelių gyventojus.

5. Licencijos suteikia teisę prekiauti alumi, alaus mišiniais ir sidru, ir tabako gaminiais tik tose Molėtų rajono savivaldybės teritorijoje esančių kaimų ir miestelių vietose, kurios  įrašytos į licencijas.

**II SKYRIUS**

**PREKYBOS IŠ AUTOMOBILINIŲ PARDUOTUVIŲ ALUMI, ALAUS MIŠINIAIS IR SIDRU, IR TABAKO GAMINIAIS REIKALAVIMAI**

6. Įmonė, turinti licenciją (-as) verstis mažmenine prekyba iš automobilinės parduotuvės alumi, alaus mišiniais ir sidru, ir licenciją (-as) verstis mažmenine prekyba tabako gaminiais:

6.1. gali aptarnauti Molėtų rajono savivaldybės teritorijoje esančių kaimų ir miestelių gyventojus tik tose vietose, kurios  įrašytos į licenciją (-as);

6.2. licencijos (-ų) originalą (-us)  privalo laikyti automobilinėje (-se) parduotuvėje (-ėse);

6.3. privalo griežtai laikytis Aprašo 3 punkte nurodytų teisės aktų, Kasos aparatų naudojimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2003 m. rugsėjo 18 d. įsakymu Nr. V-255 „Dėl Kasos aparatų naudojimo taisyklių patvirtinimo“, Lietuvos higienos normų reikalavimų, Molėtų rajono savivaldybės prekybos ir paslaugų teikimo viešosiose vietose taisyklių, patvirtintų Molėtų rajono savivaldybės tarybos 2015 m. balandžio 30 d. sprendimu Nr. B1-109 ,,Dėl Molėtų rajono savivaldybės prekybos ir paslaugų teikimo viešosiose vietose taisyklių“, reikalavimų;

6.4. privalo užtikrinti  pakavimo atliekų surinkimą prekybos vietoje;

6.5. gali prekiauti alumi, alaus mišiniais ir sidru tik gaunamu iš įmonių, kurios turi licencijas gaminti, importuoti  į Lietuvos  Respubliką ar verstis didmenine prekyba alkoholiniais gėrimais teisės aktų nustatyta tvarka;

6.6. gali prekiauti tabako gaminiais, kurie yra įsigyti iš įmonių, turinčių licencijas verstis tabako gaminių gamyba arba didmenine prekyba tabako gaminiais Lietuvos Respublikoje arba pačių importuotais ar įvežtais iš kitų valstybių teisės aktų nustatyta tvarka;

6.7. privalo turėti išduotą prekybai iš automobilinės parduotuvės leidimą, Prekybos ir paslaugų teikimo Molėtų rajono savivaldybės viešosiose vietose nuostatų, patvirtintų Molėtų rajono savivaldybės tarybos 2015 m. balandžio 30 d. sprendimu Nr. B1-109 ,,Dėl Molėtų rajono savivaldybės prekybos ir paslaugų teikimo viešosiose vietose vietinės rinkliavos nuostatų patvirtinimo“, nustatyta tvarka.

7. Vykdant prekybą iš automobilinių parduotuvių taikomi draudimai nustatyti įstatymais.

**III SKYRIUS**

**PREKYBOS IŠ AUTOMOBILINIŲ PARDUOTUVIŲ ALUMI, ALAUS MIŠINIAIS IR SIDRU, IR TABAKO GAMINIAIS KONTROLĖ IR ATSAKOMYBĖ**

8. Įmonių, turinčių licencijas, veiklą pagal savo kompetenciją kontroliuoja ir prižiūri, kaip jose laikomasi prekybos ir licencijuojamos veiklos sąlygų, Valstybinė mokesčių inspekcija, muitinė, policija, Valstybinės maisto ir veterinarijos tarnyba, kitos valstybės institucijos, savivaldybių vykdomosios institucijos, Narkotikų, tabako ir alkoholio kontrolės departamentas teisės aktų nustatyta tvarka.

9. Už pažeidimus asmenys atsako įstatymų nustatyta tvarka.

10. Šio Aprašo įgyvendinimo kontrolę vykdo Molėtų rajono savivaldybės administracijos valstybės tarnautojai teisės aktų nustatyta tvarka, Valstybės kontrolė, Molėtų rajono savivaldybės kontrolės ir audito tarnyba.

**IV SKYRIUS**

**BAIGIAMOSIOS NUOSTATOS**

11. Šis Aprašas gali būti keičiamas ir pildomas Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_